সর্বভারতীয় তৃণমূল কংগ্রেস
সর্বভারতীয় তৃণমূল কংগ্রেস (সংক্ষেপে তৃণমূল কংগ্রেস; পূর্বনাম পশ্চিমবঙ্গ তৃণমূল কংগ্রেস) ভারতের একটি রাজনৈতিক দল। ১৯৯৮ সালের ১ জানুয়ারি পশ্চিমবঙ্গে ভারতীয় জাতীয় কংগ্রেস ভেঙে এই দল প্রতিষ্ঠিত হল। তৃণমূল কংগ্রেসের প্রধান নেত্রী হলেন মমতা বন্দ্যোপাধ্যায়।
বাংলা কংগ্রেস
বাংলা কংগ্রেস ছিল পশ্চিমবঙ্গের একটি আঞ্চলিক রাজনৈতিক দল। ১৯৬০-এর দশকে ভারতীয় জাতীয় কংগ্রেস ভেঙে এই দলের উদ্ভব হয়। সিপিআই(এম)-এর সহযোগিতায় বাংলা কংগ্রেস দুই বার পশ্চিমবঙ্গে সরকার গঠন করে। পশ্চিমবঙ্গের ইতিহাসে বাংলা কংগ্রেস ও সিপিআই(এম)-এর এই জোট সরকার যুক্তফ্রন্ট সরকার নামে পরিচিত। প্রথম সরকারটি ১৯৬৭ সালের ১ মার্চ থেকে ২ নভেম্বর পর্যন্ত এবং দ্বিতীয় সরকারটি ১৯৬৯ সালের ১ ফেব্রুয়ারি থেকে ১৯৭০ সালের ১৯ মার্চ পর্যন্ত স্থায়ী হয়। প্রফুল্লচন্দ্র সেন ও অতুল্য ঘোষের সাথে মতবিরোধ হলে অজয় মুখার্জী ও নলিনাক্ষ সান্যাল বাংলা কংগ্রেস প্রতিষ্ঠা করেছিলেন। অজয় মুখোপাধ্যায় ছিলেন এই দুই সরকারের মুখ্যমন্ত্রী। ১৯৭০ সালের ১৯ মার্চ বাংলা কংগ্রেস ও সিপিআই(এম)-এর জোট ভেঙে গেলে যুক্তফ্রন্ট সরকারের পতন ঘটে। এরপর বাংলা কংগ্রেসেও ব্যাপক অবক্ষয় দেখা দেয় এবং শেষ পর্যন্ত দলটি পুনরায় ভারতীয় জাতীয় কংগ্রেসের সঙ্গে মিশে যায়।